  Виталий Пронин 8-тӥ куартолэзе 10 часын мерттэмын луозы 1000 пужымъёс, кылдоз Буре ваён арама.Вормон нунал азьын, 8-тӥ куартолэзе, Дэри ёросысь Изгурт дорысь сюрес дуре мерттозы 1000 пужымъёс. Соос ӝутскозы кылем арын корам кызьпуос интые. Выль арама сӥземын луоз Быдӟым ожын бырем ожгарчиосмылы. Кылем арын Иж-Сарапул сюресэз паськытатыны кутскизы, со понна федерал бюджетысь коньдон висъяськиз. Уго Кам но Буй шуръёс вамен выж усьтӥськем бере Иже Сарапул палась трос машина лыктыны кутскиз. Кызьы иворто Удмуртиысь Траспортъя но сюрес хозяйствоя министерствоын, матысь аръёсы Ижевск-Сарапул сюрес быдэсыз паськытатэмын луоз - выль куронъёсъя солэн пасьталаез 9 метр (сюрес дурен ӵош 15) луыны кулэ, озьыен, лэсьтӥськонлы люкетӥсь писпуос корамын луозы. Со сяна, Изгурт дорысь кызьпуос пересесь, висисесь ни, сисьмемын, писпуос пограмен, та сюрес вылын шудтэм учыръёс но луыло. Сюресэз лэсьтэмъя та арама быдэсыз корамын луоз. - Ар талэсь азьло ай, куке сюресэз лэсьтӥсьёс кызьпуосты кораны кутскизы, ми гуртоослы кылмес сётӥмы: арама интые выль писпуос мерттомы, - шуиз траспортъя но сюрес хозяйствоя министрлэсь ужзэ быдэсъясь Алексей Горбачев. - Та кызьпу арама чеберлы гинэ ӧй вал. Тросэз оско, кызьпуосты Удмуртиысь воргоронъёс оже кошкон азязы мерттӥзы шуыса. Озьы корам кызьпуос интые 8-тӥ куартолэзе 10 часын мерттэмын луозы 1000 пужымъёс, кылдоз Буре ваён арама. Вань мылкыд карисьёсты ӧтё Ближняя Усадьба посёлок доры мерттӥськыны. Мария Иванова Туспуктэмез: rgo.ru Теги: Быдымож  